മഞ്ഞത്താലി

മഞ്ഞത്താലിയുടെ  ഇംഗ്ലീഷിലെ പേര്  Chestnut-shouldered Petronia എന്നും ശാസ്ത്രീയ നാമം Gymnoris xanthocollis എന്നുമാണ്. ഇത് ഏഷ്യയിൽ കാണപ്പെടുന്ന ഒരു കുരുവിയാണ്. അങ്ങാടിക്കുരുവിയുടെ അടുത്ത ബന്ധുവാണ് ഇംഗ്ലീഷിൽ Yellow throated sparrow  എന്ന് കൂടി  അറിയപ്പെടുന്ന മഞ്ഞത്താലി. നാട്ടിൻ പുറത്തും പട്ടണങ്ങളിലും മനുഷ്യ വാസമില്ലാത്ത  കാട്ടുപ്രദേശങ്ങളിലും എല്ലാം ഇവയെ കാണാം.

 വിവരണം 
ഈ കുരുവിയെ വെടിവച്ച സംഭവം ഡോ സാലിം  അലിക്ക് പക്ഷിശാസ്ത്രത്തിൽ താൽപ്പര്യം ജനിപ്പിച്ചു എന്നദ്ദേഹത്തിന്റെ ആത്മകഥയിൽ സൂചിപ്പിക്കുന്നു.

മരത്തെ സ്നേഹിക്കുന്ന പക്ഷിയാണ്. എന്നാൽ കമ്പികളിലും ചിലപ്പോൾ നിലത്തും ഇവയെ കാണാറുണ്ട്. ചാടിച്ചാടി പറക്കുമ്പോൾ ഒന്ന് താഴ്ന്നിട്ടാണ് മുകളിലേക്ക് ഉയരുന്നത്.

മൂന്ന് ഉപവിഭാഗങ്ങളുണ്ട്.
P. x. xanthocollis ഇന്ത്യയിൽ കാണപ്പെടുന്ന ഇനം

P. x. transfuga, ബലൂചിസ്ഥാൻ, സിന്ധ്, അഫ്ഘാനിസ്ഥാൻ എന്നിവിടങ്ങളിൽ കാണുന്നവ.

P. x. occidentalis ,  ഇറാനിൽ നിന്ന് പടിഞ്ഞാറോട്ട് തുർക്കി വരെ കാണുന്ന ഇനം .

 സ്വഭാവം 
ഇവയെ കേരളത്തിൽ കണ്ടു തുടങ്ങുന്നത് സാധാരണ സെപ്റ്റംബർ മാസത്തിലാണ്. ഈ സമയങ്ങളിൽ കുറ്റിക്കാട്ടിലും പാതവക്കത്തുള്ള മരങ്ങളിലും തേക്കിൻകാടുകളിലും എങ്ങും ഇവയെ കണ്ടു തുടങ്ങും. പാടത്തു കൊയ്ത്തു കഴിഞ്ഞ ഉടൻ ഇവ നെന്മണികൾ കൊത്തി തിന്നാൻ എത്തും. കൂടു കെട്ടാത്ത കാലത്തു ഈ കുരുവികൾ വലിയ കൂട്ടം ചേർന്നാണ് ചേക്കിരിക്കുന്നത്‌. വേനൽ കഴിഞ്ഞു മഴ തുടങ്ങുമ്പോൾ മഞ്ഞത്താലി കേരളം വിട്ടു പോകുന്നു.

പ്രജനനം 
മറ്റു പക്ഷികൾ ഉണ്ടാക്കിയ മരപ്പൊത്തുകളിലെ കൂടാണ് ഇവ കൂടാക്കുന്നത്. കെട്ടിടങ്ങളിലെ പൊത്തുകളിലും കൂടുണ്ടാക്കാറുണ്ട്. പിടയാണ് കൂടുണ്ടാക്കി അടയിരിക്കുന്നത്. അപൂർവ്വമായി പൂവൻ സഹായിക്കാറുണ്ട്. നല്ല ചൂടുള്ളപ്പോൾ കുറച്ചുനേരത്തേക്ക് കൂടുവിട്ടുപോവ്വാറുണ്ട്. 12-14 ദിവസംകൊണ്ട് മുട്ട വിരിയും.

ചില ഇനങ്ങൾ ദേശാടനം നടത്തുന്നവയാണ്. മഴക്കനുസരിച്ച് സ്ഥലം മാറുന്നു..

ഭക്ഷണം
ഇവയുടെ പ്രധന ഭക്ഷണം ധാന്യങ്ങളാണ്. പ്രാണികളും ചെറുപഴങ്ങളും തേനുമാണ് ഭക്ഷണം. പൂവിന്റെ ഇതളും ഇവ ഭക്ഷിക്കാറുണ്ട്. അരിപ്പൂ ചെടിയുടെ പഴങ്ങൾ ഇതിനു പഥ്യമാണ്. പൂള, മുറിക്കു, പ്ലാശ് മുതലായ മരങ്ങൾ പൂത്തു നിൽക്കുമ്പോൾ അവിടെ തേൻ കുടിക്കുവാനെത്തുന്ന പക്ഷികൾക്കിടയിലും മഞ്ഞത്താലിയെ കാണാം  

വിതരണം
ഇവയെ തുർക്കി മുതൽ ഇറാൻ വരെയും അഫ്ഘാനിസ്ഥാൻ, പാകിസ്താൻ, ഇന്ത്യ, അപൂർവമായി ശ്രീലങ്ക എന്നിവിടങ്ങളിലും  മ്യാന്മാറിലും കാണാം.

അവലംബം

 കൂടുതൽ വായനയ്ക്ക് 











വർഗ്ഗം:പാടും കിളികൾ
വർഗ്ഗം:ദക്ഷിണേഷ്യയിലെ പക്ഷികൾ